શાસ્ત્રીજી મહારાજે ઈ.સ. 1907માં બોચાસણમાં મંદિરના નિર્માણ માટે પ્રયાસો શરૂ કર્યા ત્યારે ચરોતરના જે કેટલાક સમર્પિત ભક્તો સતત તેમની સાથે હતા તેમાં આણંદના પાટીદાર મણિભાઈ નારણભાઈ પટેલ પણ હતા. નારણભાઈ અને તેમના પિતા પુરુષોત્તમભાઈ જોરાભાઈ પણ શાસ્ત્રીજી મહારાજના ખરેખરા સમર્પિત ભક્તો હતા. 1907થી 1929ના ગાળામાં શાસ્ત્રીજી મહારાજ સેંકડો વખત મણિભાઈના ઘરે ઊતર્યા હતા. આણંદમાં મણિભાઈનું ઘર તેમનું કાયમી ઠેકાણું હતું. મણિભાઈ પટેલ 1929માં ધંધાર્થે મધ્યપ્રદેશના જબલપુર ગયા. આ ગાળામાં ગુજરાતમાંથી અનેક લોકોએ ધંધાર્થે ગુજરાતમાંથી મધ્યપ્રદેશમાં સ્થળાંતર કર્યું હતું. (નર્મદા નદીની પરિક્રમા કરીને અદભૂત સાહિત્ય રચીને ગુજરાતને નર્મદા નદીનો પરિચય કરાવનારા અમૃતલાલ વેગડના પિતા પણ કચ્છમાં જબલપુર ગયા હતા. અમૃતલાલ વેગડ શિક્ષણ, ચિત્રકાર, સાહિત્યકાર અને પરક્રમાવાસી હતા. હમણાં જ તેમનું નિધન થયું.) જબલપુરમાં તમાકુના વ્યવસાય સાથે સંકળાયેલા કેટલાક પાટીદારો સ્થાયી થયા હતા, જોકે મણિભાઈએ તમાકુની સારી કમાણી છોડીને મિલ્ક ડેરીનો ધંધો શરૂ કર્યો હતો. જબલપુરમાં નેપિયર ટાઉન કે સિવિલ લાઈન તરીકે ઓળખાતી આવાસ યોજનામાં 23 નંબરનું એમનું મકાન. અહીં ડાહીબાના ખોળે 13મી સપ્ટેમ્બર, 1933ના રોજ પુત્રનો જન્મ થયો. એ દિવસે ભાદરવા વદ નોમ હતી. એ પુત્રને સંસારી નામ મળ્યું, વિનુ. એ વખતે કોઈને કલ્પના પણ નહીં હોય કે મોટો થઈને વિનુ વિનય અને નમ્રતાનો મહાસાગર બનીને મહંત સ્વામી તરીકે વિશ્વભરમાં પંકાશે.